**สรุปโครงการตลาดประชารัฐ จังหวัดอ่างทอง**

**1. การดำเนินโครงการตลาดประชารัฐ**

ในพื้นที่จังหวัดอ่างทองได้ดำเนินโครงการตลาดประชารัฐ จำนวน 6 ประเภท ได้แก่ 1) คนไทยยิ้มได้ โดยสำนักงานพัฒนาชุมชนจังหวัดอ่างทอง 2) ท้องถิ่นสุขใจ โดยสำนักงานส่งเสริมการปกครองท้องถิ่นจังหวัดอ่างทอง 3) ของดีจังหวัด โดยบริษัทประชารัฐรักสามัคคีจังหวัดอ่างทอง 4) Modern Trade โดยสำนักงานพาณิชย์จังหวัดอ่างทอง 5) ของดีวิถีชุมชน ธกส. โดยธนาคารเพื่อการเกษตรและสหกรณ์การเกษตร จังหวัดอ่างทอง และ 6) ตลาดวัฒนธรรม ถนนสายวัฒนธรรม โดยสำนักงานวัฒนธรรมจังหวัดอ่างทอง

มีรายได้จากการจำหน่ายสินค้า ตั้งแต่วันที่ 5 ธันวาคม 2560 – 21 กันยายน 2561 รวมทั้งสิ้น 53,633,177 บาท (ห้าสิบสามล้านหกแสนสามหมื่นสามพันหนึ่งร้อยเจ็ดสิบเจ็ดบาทถ้วน)

**2. การจัดสรรผู้ประกอบการ**

จำนวนผู้ลงทะเบียนผู้ประกอบการ ระหว่างวันที่ 10 – 30 พฤศจิกายน 2560 จำนวน 622 ราย ได้จัดส่งผู้ลงทะเบียนให้องค์การตลาดพิจารณา 12 ราย มีผู้สละสิทธิ์ 11 ราย คงเหลือผู้ประกอบการ จำนวน 599 ราย และได้จัดสรรพื้นที่จำหน่ายสินค้าได้ครบทุกรายแล้ว

**3. การตรวจประเมินตลาดประชารัฐ**

สำนักงานสาธารณสุขจังหวัดอ่างทอง ในฐานะเลขานุการคณะอนุกรรมการตรวจตลาดสะอาด ตลาดปลอดภัยตามโครงการตลาดประชารัฐ จังหวัดอ่างทอง ได้ดำเนินการตรวจประเมินตลาดประชารัฐ ตามแบบประเมินตลาดสะอาด ตลาดปลอดภัย ไม่ใช้ภาชนะจากโฟม โดยตลาดที่ได้รับการตรวจประเมิน จำนวน 7 แห่ง ผลการประเมินผ่านระดับดีมาก 2 แห่ง (ตลาดท้องถิ่นสุขใจ พื้นที่อำเภอวิเศษชัยชาญ และตลาดวัฒนธรรม วัดจันทรังษี) ระดับดี 3 แห่ง (ตลาดคนไทยยิ้มได้และตลาดท้องถิ่นสุขใจ พื้นที่อำเภอโพธิ์ทอง) และระดับพื้นฐาน 2 แห่ง (ตลาดท้องถิ่นสุขใจ พื้นที่อำเภอไชโย และตลาดของดีวิถีชุมชน ธกส. สาขาอำเภอแสวงหา)

**4. การแต่งตั้งและอบรมผู้บริหารจัดการตลาดประชารัฐ (CMO)**

จังหวัดอ่างทองได้จัดอบรมผู้บริหารจัดการตลาดประชารัฐ (CMO) และผู้ประกอบการแล้วเมื่อวันที่ 31 มกราคม 2561 ณ องค์การบริหารส่วนจังหวัดอ่างทอง เพื่อให้ผู้ประกอบการได้มีความรู้เกี่ยวกับเทคนิค การขาย การตลาด การจัดทำบัญชีรายรับรายจ่ายให้แก่ผู้บริหารจัดการตลาด (CMO) และเจ้าของตลาดได้รับความรู้ในการพัฒนาตลาด

**5. การส่งเสริมและพัฒนาผู้ประกอบการ**

สำนักงานพัฒนาชุมชนจังหวัดอ่างทองได้จัดตั้งคลินิกผู้ประกอบการตลาดประชารัฐ เพื่อส่งเสริมผู้ประกอบการกลุ่มที่ต้องได้รับการพัฒนาเพิ่มที่ต้องการแหล่งทุน หรือประสานแหล่งทุน เช่น ธนาคาร เพื่อการเกษตรและสหกรณ์การเกษตร กองทุนพัฒนาบทบาทสตรี กองทุนหมู่บ้านและชุมชนเมือง เป็นต้น

**6. การยกระดับตลาดประชารัฐให้เชื่อมโยงกับการท่องเที่ยว**

จังหวัดอ่างทองได้คัดเลือกตลาดประชารัฐที่มีศักยภาพ Best Practice ได้แก่ 1) ตลาดประชารัฐ คนไทยยิ้มได้ ณ บริเวณตลาดย้อนยุค (ริมเขื่อน) หน้าศาลากลางจังหวัดอ่างทอง 2) ตลาดประชารัฐคนไทยยิ้มได้ ณ วัดขุนอินทประมูล อำเภอโพธิ์ทอง และ 3) ตลาดประชารัฐท้องถิ่นสุขใจ หนองเจ็ดเส้น (ตลาดใต้ร่ม พระบารมี) เพื่อเชื่อมโยงกิจกรรมของตลาดเข้ากับปฏิทินปีท่องเที่ยววิถีไทย เก๋ไก๋อย่างยั่งยืน และได้จัดส่งข้อมูลตลาดดังกล่าวให้สำนักงานการท่องเที่ยวและกีฬาจังหวัดอ่างทอง เสนอกระทรวงการท่องเที่ยวและกีฬา พิจารณาบรรจุในปฏิทิน “ปีท่องเที่ยววิถีไทย เก๋ไก๋อย่างยั่งยืน” ต่อไป

**7. การช่วยเหลือเกษตรกรในการนำสินค้าเกษตรมาจำหน่ายในตลาดประชารัฐ**

จังหวัดอ่างทองได้แจ้งหน่วยงานกำกับดูแลตลาดประชารัฐทุกประเภท พิจารณาแนวทางขยายตลาดประชารัฐหรือตลาดชุมชนในพื้นที่ ให้เป็นไปในลักษณะตลาดกลางพืชผลทางการเกษตรของจังหวัดหรืออำเภอ และสนับสนุนการรับสินค้าเกษตรล้นตลาดตามฤดูกาลเข้ามาจำหน่ายในตลาดประชารัฐ เพื่อช่วยเหลือบรรเทาปัญหาความเดือดร้อนของประชาชน

**8. การประเมินผลโครงการตลาดประชารัฐ**

จังหวัดอ่างทองได้บูรณาการร่วมกับหน่วยงานที่เกี่ยวข้องดำเนินโครงการตลาดประชารัฐตามนโยบายรัฐบาล โดยส่งเสริมให้เกษตรกร ผู้มีรายได้น้อย และผู้ประกอบการที่ได้รับความเดือดร้อนจากการไม่มีสถานที่จำหน่ายสินค้าได้มีพื้นที่จำหน่ายสินค้า โดยการพัฒนาพื้นที่ตลาดใหม่ ขยายพื้นที่ตลาดเดิม สร้างอาชีพ สร้างรายได้ ส่งเสริมตลาดประชารัฐเพื่อการท่องเที่ยว ส่งผลให้เศรษฐกิจโดยรวมของจังหวัดอ่างทองเกิดการหมุนเวียน

ก้าวต่อไปของโครงการตลาดประชารัฐ โดยกระทรวงมหาดไทยจะบูรณาการร่วมกับหน่วยงานที่กำกับดูแลตลาดประชารัฐขยายตลาดประชารัฐในพื้นที่ให้เป็นไปในลักษณะตลาดกลางพืชผลทางการเกษตรและจะคัดเลือกเกษตรกรในการนำสินค้ามาจำหน่ายในตลาดที่เข้าร่วมโครงการทั้งที่ได้ดำเนินการไปแล้ว และตลาดที่หน่วยงานต่าง ๆ ได้จัดสรรหรือสนับสนุนพื้นที่ตามความเหมาะสมต่อไป